Østjyllands Politi undrer sig, efter adskillige bilister torsdag misbrugte og spærrede nødsporet i forbindelse med trafikulykke på Djurslandsmotorvejen.

Annonce

Et større trafikalt kaos ramte det nordlige Aarhus torsdag morgen, da to biler kolliderede og derefter brød i brand midt på kørebanen.

Trafikulykken skete 07.30 i morgentrafikken på Djurslandsmotorvejen på strækningen ud mod E45 motorvejens sammenfletning Aarhus Nord. Herefter blev motorvejen spærret i begge retninger, mens redningskøretøjer var på vej.

Men de havde svært ved at komme frem. For ifølge Østjyllands Politi brød »adskillige« bilister loven og brugte nødsporet for at komme væk fra trafikknuden, og de blokerede dermed for de redningskøretøjer, der forsøgte at komme fem til ulykkesstedet.

»Det er ulovligt at bruge nødsporet, når der har været en ulykke, og det er navnligt et problem, fordi man, som det var tilfældet torsdag, kan sinke de redningskøretøjer, der er på vej,« siger vagthavende ved Østjyllands Politi, Jes Frederiksen.

Han opfordrer folk til at respektere færdselsloven i forbindelse med ulykker.

»Der bliver slået hårdt ned på det her, og det er noget, vi har set før. Vi ser engang imellem, at folk har så travlt, at de ikke kan vente, og det er altså et problem,« siger Jes Frederiksen.

Han fortæller, at redningspersonale og politi havde travlt med ulykken, og derfor lykkedes det kun at fange oplysningerne på én af dem, der misbrugte nødsporet.

Bilisten, der blev snuppet, kan nu se frem til en bøde på 2.000 kroner og et klip i kørekortet.